Vliegtuig was bestem vir massatoerisme | Netwerk24
Vliegtuig was bestem vir massatoerisme
Deur Jana Marx Uit Amsterdam 11 Julie 2018 16:56
Die Convair 340-vliegtuig wat Dinsdag naby die Wonderboom-lughawe in Pretoria tydens 'n toetsvlug neergestort het, is al in 1954 gebou en bestem vir massatoerisme.
Só lui 'n vorige verklaring deur die Aviodrome-pretpark in Lelystad, Nederland, waar dié geskiedkundige vliegtuig op 23 Julie met 'n groot feestelikheid verwelkom sou word. Dit sou glo die pretpark se sleutel tot "massatoerisme" wees.
Ná die Tweede Wêreldoorlog het daar 'n behoefte ontstaan aan 'n vliegtuig wat meer passasiers oor langer afstande kan vervoer. Die behoefte was ook aan 'n gerieflike vlug, en daarom het die vliegtuig 'n kajuit gehad wat van drukreëling voorsien is, wat dit in staat gestel het om bo slegte weerstoestande te vlieg.
Die Nederlandse lugdiens, KLM, het 24 sulke vliegtuie gehad. Vanweë die reeks se sukses het Martin's Air Charter, wat in 1958 gestig is, een Convair-vliegtuig oorgekoop.
Martin's Air Charter, wat nou bekend staan as Martinair, het later met KLM saamgesmelt en die vliegtuig het sedertdien aan Rovos Rail, 'n Suid-Afrikaanse treinmaatskappy, behoort wat tot 2009 luukse "lugsafari's" oor Suider-Afrika heen aangebied het.
Rovos Rail het egter vanjaar besluit om van die vliegtuig ontslae te raak en het dit in Maart 2018 aan Aviodrome geskenk.
Intussen het Aviodrome al sowat €350 000 (meer as R5,5 miljoen) bestee om die vliegtuig op te knap en parte te vervang sodat dit op 12 Julie die lang vlug na Nederland kan onderneem.
Omdat die vliegtuig gebou is vir kort tot medium-afstande, sou dit verskeie stoppe in ander lande moes maak. Die roete sou Zambië, Uganda, Soedan, Egipte, Kroasië en Oostenryk insluit.
Luidens 'n verklaring deur KLM is die lugdiens geskok oor die gebeure. "Martinair het medelye met die passasiers, bemanning en ander betrokkenes by die ongeluk."